CELEX: 32008R0297
Language: da
Date: 2008-03-11 00:00:00
Title: Europa-Parlamentets og Rådets forordning (EF) nr. 297/2008 af 11. marts 2008 om ændring af forordning (EF) nr. 1606/2002 om anvendelse af internationale regnskabsstandarder, for så vidt angår de gennemførelsesbeføjelser, der tillægges Kommissionen

9.4.2008   
            
            
               DA
            
            
               Den Europæiske Unions Tidende
            
            
               L 97/62
            
         
      EUROPA-PARLAMENTETS OG RÅDETS FORORDNING (EF) Nr. 297/2008
   af 11. marts 2008
   om ændring af forordning (EF) nr. 1606/2002 om anvendelse af internationale regnskabsstandarder, for så vidt angår de gennemførelsesbeføjelser, der tillægges Kommissionen
   EUROPA-PARLAMENTET OG RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 95, stk. 1,
   under henvisning til forslag fra Kommissionen,
   under henvisning til udtalelse fra Det Europæiske Økonomiske og Sociale Udvalg (1),
   efter proceduren i traktatens artikel 251 (2), og
   ud fra følgende betragtninger:
   
               (1)
            
            
               Ifølge Europa-Parlamentets og Rådets forordning (EF) nr. 1606/2002 (3) skal visse foranstaltninger vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (4).
            
         
               (2)
            
            
               Ved afgørelse 2006/512/EF om ændring af afgørelse 1999/468/EF indførtes forskriftsproceduren med kontrol, som skal anvendes i forbindelse med vedtagelse af generelle foranstaltninger, der har til formål at ændre ikke-væsentlige bestemmelser i en retsakt, som er vedtaget efter proceduren i traktatens artikel 251, herunder ved at lade sådanne bestemmelser udgå eller ved at supplere retsakten med nye ikke-væsentlige bestemmelser.
            
         
               (3)
            
            
               I overensstemmelse med Europa-Parlamentets, Rådets og Kommissionens erklæring (5) vedrørende afgørelse 2006/512/EF skal en række retsakter vedtaget efter proceduren i traktatens artikel 251, som allerede er trådt i kraft, tilpasses efter de gældende procedurer, for at forskriftsproceduren med kontrol kan finde anvendelse på dem.
            
         
               (4)
            
            
               Kommissionen bør tillægges beføjelse til at fastsætte, hvordan de internationale regnskabsstandarder skal anvendes i Fællesskabet. Da der er tale om generelle foranstaltninger, der har til formål at ændre ikke-væsentlige bestemmelser i forordning (EF) nr. 1606/2002 ved at supplere forordningen med nye ikke-væsentlige bestemmelser, skal foranstaltningerne vedtages efter forskriftsproceduren med kontrol i artikel 5a i afgørelse 1999/468/EF.
            
         
               (5)
            
            
               I betragtning af, at anvendelse af forskriftsproceduren med kontrol inden for de sædvanlige frister i visse særtilfælde vil kunne gøre det vanskeligt at vedtage nyligt udstedte regnskabsstandarder, ændringer til eksisterende regnskabsstandarder eller fortolkninger af eksisterende regnskabsstandarder i så god tid, at de kan anvendes af virksomhederne i det relevante regnskabsår, bør Europa-Parlamentet, Rådet og Kommissionen handle hurtigt for at sikre, at disse standarder og fortolkninger vedtages så rettidigt, at det ikke vil komme til at underminere investorernes forståelse og tillid.
            
         
               (6)
            
            
               Forordning (EF) nr. 1606/2002 bør derfor ændres i overensstemmelse hermed —
            
         UDSTEDT FØLGENDE FORORDNING:
   Artikel 1
   Ændringer
   I forordning (EF) nr. 1606/2002 foretages følgende ændringer:
   
               1)
            
            
               Artikel 3, stk. 1, affattes således:
               »1.   Kommissionen træffer afgørelse om anvendelse af de internationale regnskabsstandarder i Fællesskabet. Disse foranstaltninger, der har til formål at ændre ikke-væsentlige bestemmelser i denne forordning ved at supplere den, vedtages efter forskriftsproceduren med kontrol i artikel 6, stk. 2.«
            
         
               2)
            
            
               I artikel 6 foretages følgende ændringer:
               
                           a)
                        
                        
                           Stk. 2 affattes således:
                           »2.   Når der henvises til dette stykke, anvendes artikel 5a, stk. 1-4, og artikel 7 i afgørelse 1999/468/EF, jf. dennes artikel 8.«
                        
                     
                           b)
                        
                        
                           Stk. 3 udgår.
                        
                     
         Artikel 2
   Ikrafttræden
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Strasbourg, den 11. marts 2008.
      
         
            På Europa-Parlamentets vegne
         
         H.-G. PÖTTERING
         
         
            Formand
         
      
      
         
            På Rådets vegne
         
         J. LENARČIČ
         
         
            Formand
         
      
   
   
      (1)  EUT C 161 af 13.7.2007, s. 45.
   
      (2)  Europa-Parlamentets udtalelse af 14.11.2007 (endnu ikke offentliggjort i EUT) og Rådets afgørelse af 3.3.2008.
   
      (3)  EFT L 243 af 11.9.2002, s. 1.
   
      (4)  EFT L 184 af 17.7.1999, s. 23. Ændret ved afgørelse 2006/512/EF (EUT L 200 af 22.7.2006, s. 11).
   
      (5)  EUT C 255 af 21.10.2006, s. 1.